รัฐบาลไทย-ข่าวทำเนียบรัฐบาล-กำหนดกรอบแนวคิดและมาตรการในการพัฒนาบุคลากรด้านวิจัยและนวัตกรรมของประเทศ
วันศุกร์ที่ 14 กรกฎาคม 2560
กําหนดกรอบแนวคิดและมาตรการในการพัฒนาบุคลากรด้านวิจัยและนวัตกรรมของประเทศ
คณะอนุกรรมการด้านการพัฒนาบุคลากรวิจัยและนวัตกรรม สภานโยบายวิจัยและนวัตกรรมแห่งชาติ กําหนดกรอบแนวคิดและมาตรการในการพัฒนาบุคลากรด้านวิจัยและนวัตกรรมของประเทศ
ข่าวสํานักงานรัฐมนตรี366/2560
คณะอนุกรรมการด้านการพัฒนาบุคลากรวิจัยและนวัตกรรมสภานโยบายวิจัยและนวัตกรรมแห่งชาติกําหนดกรอบแนวคิดและมาตรการในการพัฒนาบุคลากรด้านวิจัยและนวัตกรรมของประเทศ
คณะอนุกรรมการด้านการพัฒนาบุคลากรวิจัยและนวัตกรรมสภานโยบายวิจัยและนวัตกรรมแห่งชาติ ประชุมหารือกําหนดกรอบแนวคิดและมาตรการในการพัฒนาบุคลากรด้านวิจัยและนวัตกรรมของประเทศ เน้น 3 เรื่องที่สําคัญคือการพัฒนาบุคลากรหัวรถจักรการเพิ่มกําลังคนคุณภาพสูงใน Real Sector และการขยายฐานบุคลากรสายวิทยาศาสตร์และเทคโนโลยี (สัดส่วนสายวิทย์ จากร้อยละ 30 เป็นร้อยละ 50 และผู้มีความสามารถพิเศษจากร้อยละ 1 เป็นร้อยละ 3
เมื่อวันพุธที่ 12 กรกฎาคม 2560 ณ ห้องประชุมสํานักงานคณะกรรมการการอาชีวศึกษา,นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะอนุกรรมการด้านการพัฒนาบุคลากรวิจัยและนวัตกรรม ครั้งที่ 2/2560 โดยมี รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ พร้อมด้วยผู้บริหารและผู้แทนจากหน่วยงานภาครัฐ ภาคเอกชน และผู้ทรงคุณวุฒิ เข้าร่วมประชุม โดยมีผลการประชุมที่สําคัญโดยสรุป ดังนี้
• แนวทางดําเนินงานขับเคลื่อนของสภานโยบายวิจัยและนวัตกรรมแห่งชาติ
นพ.ธีระเกียรติ เจริญเศรษฐศิลป์กล่าวว่า คําสั่งหัวหน้าคณะรักษาความสงบแห่งชาติ ที่ 62/2559 ลงวันที่ 6 ตุลาคม 2559 เรื่อง การปฏิรูประบบวิจัยและนวัตกรรมของประเทศ ได้กําหนดให้มี"สภานโยบายวิจัยและนวัตกรรมแห่งชาติ"โดยมีนายกรัฐมนตรีเป็นประธาน
หลังจากนั้น ได้มีการแต่งตั้งคณะกรรมการการบูรณาการบริหารจัดการปฏิรูประบบวิจัยและนวัตกรรม และคณะอนุกรรมการในคณะกรรมการดังกล่าวอีก 4 คณะโดย"คณะอนุกรรมการด้านการพัฒนาบุคลากรวิจัยและนวัตกรรม"เป็น 1 ใน 4 คณะอนุกรรมการภายใต้สภานโยบายวิจัยและนวัตกรรมแห่งชาติ โดยมีรัฐมนตรีว่าการกระทรวงศึกษาธิการเป็นประธานคณะอนุกรรมการฯ และ รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ เป็นรองประธาน ส่วนกรรมการประกอบด้วยผู้แทนจากภาครัฐ ภาคการศึกษา ภาคเอกชน โดยรองเลขาธิการสํานักงานคณะกรรมการนโยบายวิทยาศาสตร์ เทคโนโลยีและนวัตกรรมแห่งชาติ และรองเลขาธิการคณะกรรมการวิจัยแห่งชาติ เป็นกรรมการและเลขานุการร่วมซึ่งได้มีการประชุมหารือแนวทางการดําเนินงานของคณะอนุกรรมการฯ ดังกล่าวเป็นครั้งแรกเมื่อวันที่ 17 พฤษภาคมที่ผ่านมา ทําให้มีผลสืบเนื่องมายังการประชุมในครั้งนี้ซึ่งเป็นการประชุมครั้งที่ 2
• เห็นชอบกรอบแนวคิดในการพัฒนาบุคลากรด้านวิจัยและนวัตกรรมของประเทศ
ที่ประชุมได้พิจารณาถึงกรอบแนวคิดการพัฒนาบุคลากรด้านวิจัยและนวัตกรรมของประเทศ ที่กําหนดเป้าหมายในการดําเนินงานทั้งมาตรการระยะสั้น ระยะกลาง และระยะยาว ใน 3 เรื่องที่สําคัญ คือ
การพัฒนาบุคลากรหัวรถจักรคือการพัฒนากําลังคนเพื่อรองรับ R&D Center ของภาคเอกชน รวมทั้งพัฒนากําลังคนด้านนวัตกรรมและออกแบบทางเทคโนโลยี เพื่อรองรับการลงทุนทางเทคโนโลยี, การวิจัยและนวัตกรรม, การประกอบธุรกิจนวัตกรรม และสถิติการลงทุนที่เพิ่มขึ้นอย่างต่อเนื่อง โดยมีแนวทางในการพัฒนากําลังคน เช่น การจัดตั้งศูนย์วิจัยของภาคเอกชน โดยรัฐบาลจะส่งเสริมให้ภาคเอกชนมาตั้งศูนย์วิจัยในประเทศไทย ซึ่งขณะนี้ได้ดําเนินการจัดตั้งกองทุนที่จะเชิญชวนภาคเอกชนให้มาตั้งศูนย์วิจัยแล้ว
การเพิ่มกําลังคนคุณภาพสูงใน Real Sector (Expand Stock of Talents)เพื่อตอบอุตสาหกรรมเป้าหมาย ด้วยการส่งเสริมเส้นทางอาชีพของบุคลากรวิจัยและนวัตกรรม พร้อมทั้งเพิ่มจํานวนและคุณภาพบุคลากรในอุตสาหกรรมเป้าหมาย ตลอดจนหมุนเวียนกําลังคนจากภาครัฐไปภาคเอกชน รวมทั้งดึงบุคลากรจากต่างประเทศที่มีความเชี่ยวชาญหรือมีความสามารถพิเศษเข้ามาในประเทศไทย
การขยายฐานบุคลากรสายวิทยาศาสตร์และเทคโนโลยี (สัดส่วนสายวิทย์ จากร้อยละ 30 เป็นร้อยละ 50 และผู้มีความสามารถพิเศษจากร้อยละ 1 เป็นร้อยละ 3)โดยที่ประชุมได้ตั้งเป้าหมายไว้ 3 ส่วน คือ1) เพิ่มจํานวนเด็กผู้มีความสามารถพิเศษเข้าสู่ระบบด้วยการขยายห้องเรียนผู้มีความสามารถพิเศษ และขยายโรงเรียนวิทยาศาสตร์ เป็นต้น2) ส่งเสริมการใช้ศักยภาพกลุ่มผู้มีความสามารถพิเศษ เช่น การมอบหมายให้หน่วยงานทําหน้าที่บูรณาการการจัดสรรทุนการศึกษาในภาพรวมของประเทศ พร้อมทั้งจัดทําระบบติดตามและประเมินผลนักเรียนทุน ตลอดจนส่งเสริมให้ภาคเอกชนเข้ามาร่วมลงทุน ร่วมกําหนดโจทย์วิจัย และรับนักเรียนทุนเข้าทํางานได้โดยไม่ต้องชดใช้ค่าปรับ3) เพิ่มจํานวนผู้เรียนสายวิทยาศาสตร์อาทิ จัดสรรทุนเรียนฟรีในสาขาที่ขาดแคลนหรือสาขายุทธศาสตร์ (Robotics Engineering, Data Science), พัฒนาห้องปฏิบัติการวิทยาศาสตร์, ส่งเสริมให้ภาคเอกชนจัด Factory (study) Tourism เพื่อสร้างแรงจูงใจให้นักเรียนและผู้ปกครองศึกษาดูงาน เป็นต้น
• เห็นชอบมาตรการเร่งด่วนในการพัฒนาบุคลากรด้านวิจัยและนวัตกรรมของประเทศ
ที่ประชุมได้เห็นชอบมาตรการการพัฒนาบุคลากรวิจัยและนวัตกรรม เพื่อเตรียมความพร้อมในการขับเคลื่อนแผนการดําเนินงานของคณะอนุกรรมการฯ ให้เป็นไปอย่างมีประสิทธิภาพและบรรลุเป้าหมาย โดยเริ่มจากมาตรการเร่งด่วนที่สามารถดําเนินการได้ทันที คือ
การขยายผลห้องเรียนผู้มีความสามารถพิเศษด้านวิทยาศาสตร์และเทคโนโลยี จากจํานวนประมาณ 8,000 คนต่อปี อาจจะเป็น 21,000-24,000 คนต่อปีอย่างไรก็ตาม จะได้มีการหารือจํานวนการขยายผลห้องเรียนร่วมกับสํานักงานคณะกรรมการการศึกษาขั้นพื้นฐาน (สพฐ.) ต่อไป
การส่งเสริมการเคลื่อนย้ายบุคลากรไปปฏิบัติงานในภาคอุตสาหกรรม สังคม ชุมชน (Real Sector)ด้วยการเคลื่อนย้ายกําลังคนที่อยู่ในภาคการศึกษาหรือสังกัดสถาบันวิจัยภาครัฐไปปฏิบัติงานกับภาคเอกชน
การบูรณาการการจัดสรรทุนการศึกษาและการใช้ประโยชน์จากนักเรียนทุนรัฐบาลคือ ทุกภาคส่วนจะเข้ามามีส่วนร่วมในการบริหารจัดการทุนการศึกษาที่ภาครัฐจัดสรรให้แก่นักเรียนนักศึกษา
การพัฒนาระบบวิเคราะห์ข้อมูลบุคลากรวิจัยและนวัตกรรมคือ การกําหนดให้มีหน่วยงานหรือคณะกรรมการระดับชาติเพื่อบูรณาการฐานข้อมูลบุคลากรวิจัยและนวัตกรรมของประเทศ, พัฒนาฐานข้อมูลที่จําเป็น, พัฒนาระบบคาดการณ์อุปสงค์/อุปทานของบุคลากรแต่ละสาขา เป็นต้น
หลังจากนี้คณะอนุกรรมการฯ จะเร่งผลักดันแผนการดําเนินงานและนโยบายต่าง ๆ ให้เกิดขึ้นจริง เพื่อส่งเสริมและพัฒนาบุคลากรวิจัยและนวัตกรรมของประเทศไทย และจะมีการประชุมติดตามผลการดําเนินงานอย่างต่อเนื่อง
อรพรรณ ฤทธิ์มั่น, บัลลังก์ โรหิตเสถียร: สรุป/รายงาน
ยุทธพงศ์ เลือกกลั่นดี: ถ่ายภาพ